****

**อย. เดินหน้าลด NCDs ชวนเลือกผลิตภัณฑ์สัญลักษณ์ทางเลือกสุขภาพเป็นของขวัญปีใหม่**

อย. ลงพื้นที่ร้านโกลเด้น เพลซ สาขาพระรามเก้า จัดกิจกรรมรณรงค์ให้คนไทยซื้อผลิตภัณฑ์อาหารที่มีสัญลักษณ์โภชนาการทางเลือกสุขภาพ (Healthier Choice) เป็นของขวัญช่วงเทศกาลปีใหม่ เพื่อลดความเสี่ยงโรค NCDs

****วันนี้ (4 ธันวาคม 2567) **เภสัชกรมรกต จรูวรรธนะ ผู้ทรงคุณวุฒิด้านความปลอดภัยและประสิทธิผลของผลิตภัณฑ์และการใช้ผลิตภัณฑ์ด้านสาธารณสุข** ประธานจัดกิจกรรม“ชวนส่งสุขภาพดี ลด NCDs รับเทศกาลปีใหม่ เลือกผลิตภัณฑ์ที่มีตรา เป็นของขวัญให้คนที่คุณรัก” โดยเปิดเผยว่า ด้วยแต่ละปีมีผู้เสียชีวิตจากโรคไม่ติดต่อเรื้อรัง (NCDs) จำนวนมาก รัฐมนตรีว่าการกระทรวงสาธารณสุข นายสมศักดิ์ เทพสุทิน จึงมีนโยบายสร้างความตระหนักรู้และป้องกันโรค NCDs โดยให้ประชาชนปรับพฤติกรรมการบริโภค เพื่อส่งเสริมให้คนไทยมีสุขภาพที่ดี ลดจำนวนผู้ป่วยโรค NCDs ซึ่งจะเป็นการลดงบประมาณค่ารักษาพยาบาลของประเทศชาติ และสร้างความมั่นคงยั่งยืนให้กับระบบสาธารณสุขไทย ด้วยเหตุนี้ สำนักงานคณะกรรมการอาหารและยา (อย.) จึงได้ร่วมกับร้านโกลเด้น เพลซ รณรงค์ให้ประชาชนเลือกซื้อกระเช้าของขวัญในช่วงเทศกาลปีใหม่ที่มีสัญลักษณ์โภชนาการทางเลือกสุขภาพ (Healthier Choice) เพราะเป็นผลิตภัณฑ์ที่ผ่านการรับรองแล้วว่ามีคุณค่าทางโภชนาการที่เหมาะสมต่อสุขภาพ เพื่อลดความเสี่ยงต่อการเป็นโรคไม่ติดต่อเรื้อรัง (NCDs) เช่น โรคอ้วน เบาหวาน ความดันโลหิตสูง โรคหัวใจและหลอดเลือด ซึ่งขณะนี้มีผู้ประกอบการห้างสรรพสินค้า ซูเปอร์มาร์เก็ตจำนวนมากให้ความร่วมมือในการจำหน่ายกระเช้าผลิตภัณฑ์ที่มีสัญลักษณ์ทางเลือกสุขภาพดังกล่าว

สำหรับการเลือกซื้อกระเช้าของขวัญ ควรเลือกกระเช้าที่มีลักษณะห่อหุ้มอยู่ในสภาพดีและมีฉลากที่แสดงรายการผลิตภัณฑ์อาหาร รายละเอียดของอาหารที่จัดรวมไว้ ได้แก่ ชื่อหรือประเภทหรือชนิดของอาหาร วันเดือนปีที่หมดอายุหรือควรบริโภคก่อนของอาหารแต่ละรายการที่บรรจุในกระเช้า และเมื่อนำกระเช้าไปมอบให้แก่ผู้รับ ไม่ควรแกะฉลากออก เพื่อให้ผู้รับสามารถตรวจสอบรายการผลิตภัณฑ์อาหารและวันหมดอายุว่าตรงกับฉลากหรือไม่ หากจัดกระเช้าด้วยตนเอง ขอแนะนำให้เลือกผลิตภัณฑ์อาหารที่แสดงสัญลักษณ์ทางเลือกสุขภาพ

**นางนวลพรรณ ล่ำซำ กรรมการ บริษัท สุวรรณชาด จำกัด ในพระบรมราชูปถัมภ์** กล่าวว่า ด้วยสโลแกนของร้านโกลเด้น เพลซ คือ “นึกถึงสุขภาพ นึกถึงโกลเด้น เพลซ” ดังนั้น การคัดสรรสินค้าคุณภาพ ที่ได้รับมาตรฐาน ตั้งแต่ต้นน้ำถึงปลายน้ำ คือหัวใจหลักของเรา เนื่องจากร้านโกลเด้น เพลซ มีผลิตภัณฑ์หลากหลาย เราจึงมีกระบวนคัดเลือกควบคุมและตรวจสอบคุณภาพของสินค้าตั้งแต่กระบวนการผลิตจนถึงสินค้าถึงมือผู้บริโภค อย่างสม่ำเสมอ สินค้าที่หลากหลายของเราจึงได้รับสัญลักษณ์โภชนาการทางเลือกสุขภาพ ให้ผู้บริโภคสามารถเลือกซื้อได้อย่างสบายใจ ประกอบด้วยสินค้าจากโครงการส่วนพระองค์สวนจิตรลดา สินค้าโครงการหลวง สินค้าโครงการในพระราชดำริ และสินค้าจากกลุ่มแม่บ้านเกษตรกรต่าง ๆ จากทั่วประเทศ อาทิ ผักผลไม้ปลอดสารพิษ ผลิตภัณฑ์เครื่องดื่ม อาหารกึ่งสำเร็จรูป ขนมขบเคี้ยว รวมถึงสินค้าสำหรับอุปโภคบริโภค เป็นต้นนอกจากนี้ โกลเด้น เพลซ ยังมีบริการจัดกระเช้าปีใหม่ เพื่อเป็นหนึ่งในช่องทางเลือกสำหรับผู้บริโภคที่รักสุขภาพ สามารถเข้าถึงสินค้าที่ดี มีคุณภาพ ในราคาที่เหมาะสม

**เภสัชกรมรกต จรูวรรธนะ** กล่าวเพิ่มเติมว่า ปัจจุบันมีผลิตภัณฑ์อาหารที่ผ่านการรับรองให้ผู้บริโภคได้เลือกสรรมากถึง 14 กลุ่มอาหาร ได้แก่ อาหารมื้อหลัก เครื่องดื่ม เครื่องปรุงรส ผลิตภัณฑ์นม อาหารกึ่งสำเร็จรูป ขนมขบเคี้ยว ไอศกรีม น้ำมันและไขมัน ขนมปัง อาหารเช้าธัญพืช ผลิตภัณฑ์ขนมอบ ผลิตภัณฑ์อาหารว่าง ผลิตภัณฑ์จากปลาและอาหารทะเล และผลิตภัณฑ์จากเนื้อสัตว์ รวม 3,245 ผลิตภัณฑ์

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

วันที่เผยแพร่ข่าว 4 ธันวาคม 2567 / แถลงข่าว 4 ปีงบประมาณ พ.ศ. 2568